[{"text_idx": "#000002", "text": "Cyn trafod Breathless dylwn nodi mai\u2019r ffilm dan sylw yw A\u0300 Bout de Souffle (Jean-Luc Godard, 1960) nid Breathless (Jim McBride, 1983) gyda Richard Gere. Er mor fywiog yw perfformiad Gere yn y fersiwn Americanaidd, y ffilm gyntaf yw\u2019r un sy\u2019n cael ei hystyried yn glasur. Fel Breathless y cyfeirir at ffilm Godard yn bur aml y tu allan i Ffrainc a dyna a wnawn i yma."}, {"text_idx": "#000003", "text": "Breathless oedd ffilm nodwedd gyntaf Godard fel cyfarwyddwr. Roedd eisoes wedi gwneud pum ffilm fer, gan ddechrau ym 1954 gydag Ope\u0301ration Be\u0301ton, ffilm ddogfen am adeiladu argae yn y Swistir. Trwy weithio fel labrwr yno roedd wedi casglu\u2019r arian i wneud y ffilm."}, {"text_idx": "#000006", "text": "Dangosodd Godard yn glir beth oedd wedi dylanwadu ar y ffilm gyntaf hon; mae\u2019n cynnwys cyflwyniad i Monogram, cwmni ffilmiau Americanaidd oedd yn arbenigo mewn cynhyrchu ffilmiau poblogaidd, gan gynnwys nifer am gangsters, am ychydig iawn o arian. Lleidr ceir yw\u2019r prif gymeriad yn Breathless. Ar o\u0302l iddo ladd plismon mae\u2019n ceisio dianc rhag yr awdurdodau yng nghwmni ei gariad sy\u2019n Americanes. I bortreadu\u2019r prif gymeriadau hyn dewisodd Godard Jean-Paul Belmondo a Jean Seberg."}, {"text_idx": "#000008", "text": "Seiliodd Godard ei sgript ar fraslun o stori gan Truffaut a chyfrannodd Chabrol at olwg y ffilm. Yn ystod y ffilmio ceisiodd Godard gael Belmondo a Seberg i gyfansoddi eu deialog yn fyrfyfyr a llwyddodd y ddau i greu dau gymeriad digon anghynnes. Roedd hynny\u2019n iawn gan nad oedd e am i\u2019r gynulleidfa uniaethu a\u0302 nhw."}]